ประกันชีวิตรับมือสู้ดอกขาขึ้น
&nbsp;
19 ส.ค. 2554

ลูกค้าเน้นคุ้มครองเป็นหลักมั่นใจเบี้ยรวมปีนี้ยังโต15%
โพสต์ทูเดย์ — สมาคมประกันชีวิตมั่นใจ ดอกเบี้ยขึ้นไม่กระทบผลตอบแทนลูกค้า เชื่อลูกค้าให้น้ำหนักความคุ้มครองมากกว่า ยืนเป้าเดิมปีนี้โต 15%
นายสาระ ล่ำซำ นายกสมาคมประกันชีวิตไทย เปิดเผยว่า อัตราดอกเบี้ยในตลาดที่ปรับขึ้นจะไม่กระทบต่อยอดขายของธุรกิจประกันชีวิตแบบออมทรัพย์ เนื่องจากผู้ซื้อประกันชีวิตจะเน้นเรื่องการคุ้มครองความเสี่ยงเป็นหลัก ขณะที่เรื่องผลตอบแทนเป็นแค่ปัจจัยส่วนหนึ่งแต่ไม่ใช่ปัจจัยหลักในการตัดสินใจซื้อประกัน 
บริษัทประกันชีวิตก็มีแบบประกันระยะสั้น 3 เดือน 6 เดือน ที่ให้ผลตอบแทนสอดคล้องกับภาวะดอกเบี้ยในแต่ละช่วงเวลาอยู่แล้ว ทิศทางดอกเบี้ยที่ปรับขึ้นจึงไม่ส่งผลกระทบต่อธุรกิจประกัน
อย่างไรก็ตาม เพื่อเป็นการกระตุ้นการประกันชีวิตระยะยาว สมาคมจึงได้เสนอให้ยกเว้นภาษีค่าเบี้ยประกันชีวิตแบบบำนาญ ซึ่งไม่เกี่ยวกับการยกเว้นภาษีเบี้ยประกันชีวิตในปัจจุบัน ที่จะได้รับการลดหย่อนภาษีที่แยกต่างหากจากการลดหย่อนภาษีบุคคลทั่วไปที่ 1 แสนบาท เพื่อช่วยรองรับประเทศไทยที่เริ่มเข้าสู่สังคมผู้สูงอายุมากขึ้น ซึ่งคณะกรรมการกำกับและส่งเสริมการประกอบธุรกิจประกันภัย หรือ คปภ. ได้เสนอให้กระทรวงการคลังพิจารณาแล้ว คาดว่าจะได้ข้อสรุปในเร็วๆ นี้
“ธุรกิจประกันชีวิตต้องการให้รัฐบาลใช้มาตรการภาษีกระตุ้นให้เกิดการทำประกันชีวิตมากขึ้น เป็นการสร้างแรงจูงใจให้คนที่มีความสามารถดูแลตัวเองได้เข้าสู่ระบบประกันชีวิต ที่สำคัญยังเป็นการลดภาระงบประมาณด้านสวัสดิการของรัฐบาลได้ และสามารถนำงบส่วนนี้ไปดูแลผู้ที่ต้องการความช่วยเหลือเร่งด่วนหรือกลุ่มที่มีรายได้น้อยแทนได้ ซึ่งในปีนี้คาดว่าธุรกิจประกันชีวิตจะยังคงมีอัตราการเติบโตที่ 15% ตามเป้าหมายที่ตั้งไว้” นายสาระ กล่าว
นายสาระ กล่าวว่า สมาคมได้คงประมาณการการเติบโตของธุรกิจประกันชีวิตช่วงครึ่งหลังของปีนี้ไว้ที่ 1520% ซึ่งช่วง 5 เดือนแรก มีเบี้ยรับรวมเติบโตแล้ว 15% โดยทั้งอุตสาหกรรมมีเบี้ยรับรวม 109,835 ล้านบาท เทียบกับปีก่อนซึ่งมีเบี้ยรับรวมอยู่ที่ 95,575 ล้านบาท เนื่องจากไม่ได้รับผลกระทบจากปัจจัยการเมืองหรือเศรษฐกิจ อีกทั้งคนไทยยังทำประกันชีวิตไม่มาก จึงมีช่องทางให้ธุรกิจประกันเติบโตได้อีก 
นอกจากนี้ ปัจจุบันผลิตภัณฑ์ประกันชีวิตมีรูปแบบหลากหลาย และช่องทางการขายทำให้ประชาชนเข้าถึงประกันมากขึ้น ไม่ว่าจะเป็นช่องทางสาขาธนาคารพาณิชย์และช่องทางการขายผ่านโทรศัพท์